Správa zo zahraničnej pracovnej cesty

1.  Účastník ZPC:
Katarína Košťálová, národná delegátka pre programový smer „Opatrenia v rámci Marie Skłodowska-Curie“ v Rámcovom programe EÚ pre výskum a inovácie Horizont 2020 
(zamestnaná v SAIA, n. o., Sasinkova 10, 812 20 Bratislava 1, ako výkonná riaditeľka)

2.  Zahraničná pracovná cesta:
Miesto: Brusel, Belgicko
Dátum cesty: 26. – 27. 10. 2016
Prijímajúca organizácia: GR pre výskum a inovácie Európskej Komisie
Účel cesty: Účasť na 10. zasadnutí Programového výboru Horizont 2020 v konfigurácii ERC-FET-MSCA, účasť na časti I – MSCA.
Spôsob financovania: cestovné – refunduje EK na účet ministerstva, pobytové náklady a iné výdavky – hradí MŠVVaŠ SR (záloha na cestu ani poistenie neboli poskytnuté)

3.  Rámcový program pobytu:
Účasť na 10. zasadnutí Programového výboru Horizont 2020 v konfigurácii ERC-FET-MSCA (účasť na časti I – MSCA dňa 27. 10. 2016) a na pracovnom stretnutí s Teréziou Lesayovou, pracovníčkou agentúry SLORD v súvislosti s účasťou na konferencii SECID (Spreading Excellence and Crossing the Innovation Divide), ktorá sa uskutoční dňa 23. 11. 2016 v Bruseli.

4.  Stručný priebeh rokovaní, resp. študijného pobytu:
27. 10. 2016 doobeda - pracovné stretnutie s T. Lesayovou, pracovníčkou agentúry SLORD v súvislosti s účasťou na konferencii SECID 
Konferencie SECID (Spreading Excellence and Crossing the Innovation Divide) sa uskutoční 23. 11. 2016 v Bruseli. Ide o akciu organizovanú SLORD, ktorá je zahrnutá do oficiálneho zoznamu podujatí organizovaných v rámci Predsedníctva SR v Rade EU. Očakáva sa, že na konferenciu sa prihlási minimálne 200 účastníkov z celej Európy. SLORD ma oslovil so žiadosťou moderovať jednu z troch paralelných sekcií „Research mobility and brain circulation – Gain, train, retain". Na stretnutí sa prebrali obsahové a organizačné otázky súvisiace s účasťou na tejto konferencii.

27. 10. 2016 poobede - 10. zasadnutie Programového výboru Horizont 2020 v konfigurácii ERC-FET-MSCA (účasť na časti I – MSCA)
Program zasadnutia pozostával z nasledujúcich bodov:
1.	Schválenie programu
komentár k priebehu: program bol schválený v navrhnutom znení (program zasadnutia – príloha č. 1 tejto správy)

2.	Schválenie zápisnice z predchádzajúceho zasadnutia
komentár k priebehu: zápisnica bola schválená (zápisnica v prílohe č. 2 tejto správy) 
3.	Prehľad písomných stanovísk od ostatného zasadnutia
komentár k priebehu: Pracovníci EK zhrnuli žiadosti o písomné stanoviská k schvaľovaným projektom v rámci jednotlivých opatrení, ktoré boli členom výboru zaslané od ostatného zasadnutia. Všetky žiadosti boli schválené. 
Zoznam schvaľovaných žiadostí je v prehľade pripojenom k tejto správe – príloha č. 3.

4.	Príprava Pracovného programu MSCA na roky 2018-20
komentár k priebehu: Predstavitelia EK informovali o príprave Pracovného programu MSCA na roky 2018 - 20 a o zmenách, ktoré sú v programe navrhované. MSCA v ďalšom programovom období budú vychádzať z celkovej strategickej orientácie H2020 a z odporúčaní Poradnej skupiny zamerať sa na 4 oblasti, ktoré môžu mať významný dopad na kariéru výskumníkov: 1. Otvorená veda, 2. Inter/Multidisciplinarita, 3. Medzinárodná spolupráca vo výskume a inováciách a 4. Migrácia. 
V ďalšom programovom období sa bude realizovať všetkých 5 opatrení MSC: 1. Innovative Training Networks (ITN), 2. Individual Fellowships (IF), 3. Research and Innovation Staff Exchange (RISE), 4. Co-funding of regional, national and international programmes (COFUND) a 5. European Researchers' Night (NIGHT). Všetky opatrenia sa budú implementovať prostredníctvom každoročných výziev na predkladanie projektov, výnimkou bude NIGHT len s jednou výzvou na roky 2018-19 a jednou výzvou v roku 2020. 
Rozpracovaný dokument k Pracovnému programu MSCA na roky 2018-20 a komentár Komisie k ďalším krokom sú pripojené k tejto správe – prílohy č. 4 a 5.

5.	Video MSCA k rodovej rovnosti 
komentár k priebehu: EK prezentovala členom programového výboru nové video MSCA k rodovej rovnosti, ktoré sa bude môcť využívať pri prezentovaní MSCA. Video bude k dispozícii na stránkach EK.

6.	Aktuálne informácie o Opatreniach v rámci Marie Skłodowska-Curie H2020 – nedávne výzvy 
komentár k priebehu: Pracovníci REA prezentovali stav aktuálne prebiehajúcich, alebo nedávno uzavretých výziev v rámci Horizont 2020/MSCA, a to v schémach ITN, IF, RISE, COFUND a NIGHT. 
Podrobné štatistiky a grafy k jednotlivým výzvam sú v prezentáciách k tomuto bodu (prílohy 6 - 9 tejto správy). 

7.	Rôzne
komentár k priebehu: Predstavitelia Komisie informovali o predbežnom termíne ďalšieho zasadnutia Programového výboru - ďalšie zasadnutie by sa malo uskutočniť 26. 1. 2017.

5.  Odporúčané závery:
Sledovať rokovania výboru a zapájať sa do diskusie o jednotlivých opatreniach MSCA v súlade so záujmami SR. Šíriť informácie o programe MSCA a aktuálnych výzvach MSCA prostredníctvom seminárov, individuálnych stretnutí, webových stránok s cieľom zvýšiť zapojenie slovenských organizácií a odborníkov do projektov. 

6.  Prehľad prinesenej dokumentácie a miesto jej uloženia
Dokumentácia v elektronickej forme zverejnená EK na špeciálnom portáli EK CIRCABC sprístupnenom delegátom, po stretnutí je k dispozícii v SAIA, n. o. Prezentované dokumenty sú prílohou tejto správy.

7.  Osobitne vyhodnotený očakávaný prínos ZPC
Získanie aktuálnych informácií o implementácii posledných výziev a schvaľovaní projektov Programu MSCA v H2020 a zapojení a prípadnej úspešnosti projektov so slovenskou účasťou. 

8.  Spôsob zverejnenia výsledkov ZPC, prenos získaných informácií
Výsledky cesty poskytnuté Sekcii vedy a techniky MŠVVaŠ SR.

Súhlasím so zverejnením správy na internete

Správu vypracoval: Katarína Košťálová
Dátum: 4. 11. 2016
Správu schválil: